Mike Legarth (KF), 2013-01-15:
Tak, hr. formand, og tak for debatten.
Jeg synes jo, det har været helt tydeligt, at der er en væsentlig forskel på, hvordan man opfatter det her med konkurrenceudsættelse.
Jeg synes også, der er nogle, der har misforstået det.
Jeg har jo altid syntes, det var en vigtig kvalitet – og oven i købet kunne jeg finde på sådan uden for salen her at mene, at det næsten skulle være et krav – når man blev medlem af Folketinget, at man havde været forbi et byråd, så man havde lært på egen krop, hvordan det var i praksis at skulle udføre det, vi havde besluttet herinde i Folketinget.
Så det løser ikke alting.
Men i hvert fald kan vi sige, at når man er ude i kommunerne, er det vigtigt, at man sørger for at bruge de skattemidler, man får til rådighed,
bedst muligt, i hvert fald når man har en konservativ optik på det, og det er derfor, vi har sat dagsordenen for den her debat.
Det er for at prøve at medvirke til og appellere til, at man kigger sig selv i kortene, kontrollerer, om man nu også leverer ydelserne til befolkningen til den bedst mulige pris, for vi er vel alle sammen optaget af, at de penge, vi bruger, får vi mest muligt ud af.
Det er da dumt at bruge dem til renter, hvis man kunne have sparet renterne og så have brugt dem til egentlige ydelser.
På samme måde kan man sige her, at hvis man betaler for meget, jamen så er der jo færre penge til noget andet, varme hænder eksempelvis.
Så det skulle man gerne modvirke.
Årsagen til, at vi behøver at appellere til det her, er jo ikke, at vi ikke har tillid til kommunerne og hylder det kommunale selvstyre, for det gør vi fra Det Konservative Folkepartis side – i enhver sammenhæng.
Vi ved jo også, at det er en svær opgave, der er derude, men vi synes også, at byrådsmedlemmerne er bebyrdede.
Vi har fået nye store enheder, vi har fået en ny udvalgsstruktur, masser af arbejde, et tungt job at udføre, og derfor kan det være svært at komme til bunds i det hele.
Derfor kan det være svært at have tid og ressourcer nok til at svæve over vandene og sørge for noget så simpelt som at sikre en konkurrenceudsættelse af de ydelser, man egentlig leverer.
I stedet for bliver man fordybet i detaljer og læsestof og har ikke tid til at forholde sig til det.
Det er vi i Det Konservative Folkeparti helt med på, for det synes vi det trænger til, altså at vi sikrer, at også unge mennesker, også børnefamilier, og erhvervsfolk har tid til og mulighed for at udføre et byrådsarbejde til ug og også får en passende løn for det.
For først på den måde får vi et ordentligt kommunalt selvstyre.
Så det bakker vi op om.
Vores synspunkt er altså, at vi på alle måder skal prøve at være behjælpelige og skabe grobund for, at det kan betale sig at konkurrenceudsætte.
Og jeg synes jo, debatten her skulle være med til at fjerne nogle myter.
Jeg synes, jeg fra rød bloks side, nu skal jeg nok lade være med at nævne nogen bestemt, generelt set ser en modstand mod det, fordi man bare sådan i valgkampsretorik fra sidste valgkamp prøvede at skyde ned, at vi syntes, det var en god idé at gøre det, fordi vi kunne se, at riget fattedes penge, og at vi på den måde bare appellerede til, at man prøvede at sikre, at man fik mest muligt for pengene.
Nu synes jeg, det lyder, som om det er lidt svært for nogle at gå ind på den dagsorden.
De forsøger sådan set at holde afstand til den, og det kan jeg ikke forstå, for der er jo ikke et eneste seriøst argument imod, at man prøver at kigge sig selv i kortene og finder ud af, om der er en privat virksomhed derude, der kan løse en opgave billigere end til den pris, man selv giver med sine egne medarbejdere for at løse den samme opgave.
Altså, det er jo nærmest dumt at lade være, og derfor kan der ikke være en konflikt i at bede om og appellere til, at der konkurrenceudsættes.
Men jeg synes også, at hvis det er et problem, at den appel, vi kommer med, lyder som et diktat, så er det fint nok, at vi får diktatet væk og bare udtrykker tillid til, at det gør man, og at vi så får lavet en lovgivning og en proces og et system, sådan at det kan gøres enkelt og nemt.
Jeg vil gerne rose ministeren for hendes indlæg.
Det var et rigtig godt indlæg, en god tale, som på mange måder imødekom de ønsker, vi havde, da vi rejste den her debat.
Så tak for debatten.